Komisjoni otsus,

18. veebruar 2004,

millega luuakse terviseohutuse näidissertifikaat kolmandatest riikidest pärit kasside, koerte ja valgetuhkrute mittekaubandusliku liikumise jaoks

(teatavaks tehtud numbri K(2004) 432 all)

(EMPs kohaldatav tekst)

(2004/203/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 26. mai 2003. aasta määrust (EÜ) nr 998/2003, mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ, [1] eriti selle artikli 8 lõiget 4,

ning arvestades järgmist:

(1) Määruse (EÜ) nr 998/2003 artikkel 8 sätestab tingimused kolmandatest riikidest pärit kasside, koerte ja valgetuhkrute mittekaubanduslikuks liikumiseks. Need tingimused erinevad olenevalt kolmanda riigi, kust loomad on pärit, ja sihtliikmesriigi staatusest.

(2) Artikli 8 lõige 4 sätestab terviseohutuse näidissertifikaadi kehtestamise sellisteks liikumisteks.

(3) On vaja kehtestada üks näidis määruses (EÜ) nr 998/2003 sätestatud juhtumite jaoks. Need käsitlevad sissetoomist liikmesriikidesse kõikidest kolmandatest riikidest, välja arvatud Iirimaa, Rootsi, ja Ühendkuningriik, ning sissetoomist Iirimaale, Rootsi, ja Ühendkuningriiki määruse (EÜ) nr 998/2003 II lisa B osa 2. jaos ja C osas loetletud kolmandatest riikidest.

(4) Kuna määrust (EÜ) nr 998/2003 kohaldatakse alates 3. juulist 2004, peaks käesolevat otsust kohaldama samast kuupäevast alates.

(5) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesoleva otsusega kehtestatakse määruse (EÜ) nr 998/2003 artikli 8 lõikes 4 sätestatud terviseohutuse näidissertifikaadi kolmandatest riikidest pärit lemmikloomadena peetavate koerte, kasside ja valgetuhkrute mittekaubandusliku liikumise jaoks.

See sertifikaat on nõutav sissetoomisel liikmesriikidesse kõikidest kolmandatest riikidest, välja arvatud Iirimaa, Rootsi, ja Ühendkuningriik, ning sissetoomisel Iirimaale, Rootsi, ja Ühendkuningriiki määruse (EÜ) nr 998/2003 II lisa B osa 2. jaos ja C osas loetletud kolmandatest riikidest.

Artikkel 2

Terviseohutuse näidissertifikaat on sätestatud lisas.

Artikkel 3

Sertifikaat koosneb ühest lehest ja see on koostatud vähemalt selle liikmesriigi keeles, kuhu sisenetakse, ja inglise keeles. See täidetakse trükitähtedega selle liikmesriigi keeles, kuhu sisenetakse, või inglise keeles.

Sertifikaadi I–V osad peaksid olema välja antud ja allkirjastatud saadetise lähtepunktiks oleva riigi pädeva asutuse poolt määratud riikliku veterinaararsti või pädeva asutuse poolt volitatud veterinaararsti poolt. Viimasel juhul peab pädev asutus sertifikaadi kinnitama. VI ja VII osa täidetakse ja allkirjastatakse vajaduse korral veterinaararstide poolt, kellel on õigus lähteriigis veterinaarmeditsiini praktiseerida.

Sertifikaadiga peab olema kaasas täiendav dokumentatsioon või selle tõestatud ärakiri, sealhulgas vaktsineerimise üksikasjad ja seroloogilise testi tulemused. Kõnealune dokumentatsioon peab sisaldama asjaomase looma identifitseerimisandmeid.

Artikkel 4

IV osas sätestatud vaktsineerimiseks peab olema inaktiveeritud vaktsiin, mis on toodetud vähemalt vastavalt rahvusvahelise episootiaameti (OIE) diagnostiliste testide ja vaktsiinide standardite käsiraamatule.

Artikkel 5

Sertifikaat kehtib ühendusesiseseks liikumiseks nelja kuu jooksul väljaandmise kuupäevast arvates või kuni IV osas toodud vaktsineerimise kehtivusaja lõppemiseni, olenevalt sellest, kumb toimub varem.

Sertifikaati ei kasutata määruse (EÜ) nr 998/2003 II lisas loetlemata riikidest pärit või seal töödeldud loomade korral, kui liikumine toimub Iirimaale, Rootsi või Ühendkuningriiki, kus kehtivad siseriiklikud eeskirjad.

Artikkel 6

Kui liikumine toimub kolmandast riigist, mis on loetletud määruse (EÜ) nr 998/2003 II lisa B osa 2. jaos ja C osas, kohaldatakse määruse (EÜ) nr 998/2003 artikli 8 lõike 1 punktis a sätestatud tingimusi üksnes juhul kui toimub:

- otsereis sihtliikmesriiki või

- reis, sealhulgas üksnes viibimine määruse (EÜ) nr 998/2003 II lisa B osa 2. jaos ja C osas loetletud riigis (riikides), kolmandast riigist lähteriigi ja sihtliikmesriigi vahel.

Otsereis võib siiski hõlmata õhu- või meretransiiti läbi lisas II loetlemata kolmanda riigi, tingimusel et loom jääb kõnealuses riigis rahvusvahelise lennujaama piiridesse või suletud laeva.

Artikkel 7

Käesolevat otsust kohaldatakse alates 3. juulist 2004.

Artikkel 8

Käesolev otsus on adresseeritud liikmesriikidele.

Brüssel, 18. veebruar 2004

Komisjoni nimel

komisjoni liige

David Byrne

[1] ELT L 146, 13.6.2003, lk 1.

--------------------------------------------------

LISA

Määruse (EÜ) nr 998/2003 artikli 8 lõikes 4 sätestatud terviseohutuse näidissertifikaat kolmandatest riikidest pärit lemmikloomadena peetavate koerte, kasside ja valgetuhkrute mittekaubandusliku liikumise jaoks

+++++ TIFF +++++

+++++ TIFF +++++

+++++ TIFF +++++

--------------------------------------------------